*Mokytoja*

Už stiklo kalno šilko pievoj

Balti vaikai, linksmi vaikai.

Lyg galvas jų palietus Dievui,

Sušvyti auksu jų plaukai.

Bet mėlynuos šilkų žolynuos

Aš jiems pavydžiu ne šviesos.

Tyros širdies.

Akių mėlynės

Ir vaikiškai naivios tiesos.

**Daina „Lašeliai**“

*Agnė:*

Klausydama lietaus dėlioju

Savo įspūdžius į atminties albumą,

Žymiu datas, vardus ir nuotaikas, akimirkas...

Rūšiuoju pagal svarbą ir tiesiog gražumą...

Aš kantriai mokausi atskirti, kas palietė mane, o kas tiktai prisilietė...

*Nikita:*

Įsivaizduoju jau žinąs, kurie draugai,

Kurie tik pakeleiviai.

Tariuosi galintis pažinti tikrumo stebuklus ir melo kaukes.

Ir vis bandau išmokti

Pats būti toks, koksai esu.

*Arijus:*

Iš vėjo šuoro, debesies pilkumo

Atspėju lietų

Iš smilgų kuždesio – dienos ilgumą,

Iš žvilgsnių, šypsenų ir gestų

Tariuos atpažįstąs žmogiškumą,

Bet tiktai mokausi, aš mokinys...

*Eimantas:*

Todėl klystu.

Ir rūpestį mamos dažniausiai palaikau įkyrumu.

Pakeltus tėčio antakius –

Kontrolės įpročiu, noru valdyti.

Į priekaištus ir į pagyrimus

Aš stengiuosi tiesiog neatsakyti.

Todėl kasdien klystu manydamas,

Kad juk visi mes turim teisę klysti.

*Žygimantas:*

Aš mokinys.

Upokšnį juk skiriu nuo vandenyno,

Eilėraštį nuo pasakos

Ir piliakalnį nuo kalnų,

Žuvis nuo kirminų...

Bet kažkodėl, man rodos, neatskirčiau,

Ko labai noriu,

Nuo to, ką jau tikrai turiu...

 **Daina „Vaikystės takais“**

*Viktorija:*

Vėjau vėjau pavasarini, nuskraidink mane ten,

Kur smėlio dėžėj žaidžia mano vaikystė.

Kur dar baisiai svarbi kastuvėlio spalva

Ir pirmosios lėlės kasų ilgis.

Šokinėti klases ir taškyti balas

Taip beprotiškai pasiilgau...

*Mantas:*

Nuskraidink mane ten, kur palėpėj tamsioj

Užrakinti baubai verkšlena,

Kur senelių sodyboj prie kūdros

Ilgaplaukės laumės gyvena...

Jau išdrįsiu palėpę atverti,

Laumės papades pakutenti.

Pagaliau išmokau atskirti,

Kas tikra, kas ne...

*Aistė A.:*

Vėjau greitas, vėjau laukini,

Dar pralėkim virš mano kiemo –

Ten sūpynėse dangų liečiau.

Mano vasaros, mano žiemos,

Mano medžių viršūnės aukščiau ir aukščiau...

*Paulina:*

Gražus yra vėjas,

Kuris pakyla iš niekur, o įsuka malūnus.

Gražūs pienės pūkai,

Kurie trapūs ir tokie pažeidžiami tarp pirštų,

O ištrūkę pakyla aukščiau, nei mes pajėgiame matyti.

Kaip ir žmonės, kurie iš pirmokų išaugo į štai kokius gražius ketvirtokus.

**Daina „Saulutė tekėjo“**

*Emilija:*

Keturi metai – tam, kad užaugtum,

Kad kasas nusikirptum,

Kelnes suplėšytum...

Keturi metai – tam, kad išmoktum,

Kada patylėti ir pasakyti.

*Lukas:*

Keturi metai – tam, kad pajustum sėkmės malonumą,

Pergalės džiaugsmą ir ... laikinumą.

Keturi metai - tam, kad suprastum,

Kur lekia svajonės, ar pildos sapnai.

*Gabija B.:*

Ketverių metu žingsniai nutilo už durų,
Tyliai sėdime suole, rimties paliesti,
Išgaravo šėliojimas, juokas pritilo:
- Kas nutiko? - paklausė kreida nedrąsi.
Ach, sena baltanose, vaikystės bičiule,
Jau nebetelpam suole, išaugom kėdes.
Jau kvailiot šioje klasėje laiko neliko,
Kitąmet čia sėdės pirmokėliai, o mes
Tik svečiais beužklysim, suradę minutę.
Vis toliau ir toliau nuo vaikystės šalies -
Štai todėl šiandien mes truputėlį nuliūdę,
Lik sveika, mano klase pirmoji. Sudie.

*Martynas:*

Praeitis, dabartis, ateitis klosto laiko gijas –

Lyg senolė audeklą austų.

Toje drobėje mūsų buvimas – lyg smulkus ornamentas.

Praeitis, dabartis, ateitis lopšy supa mūsų mokyklą,

Ji sapnuoja vaikystę naktim,

O nubudus nustemba: kaip keista, viskas pasikeitė...

*Žygimantas Š.:*

Greit ir mes išeisim, kaip kiti išeina,
Paskutinis varpas ilgesio aidės.
Ir kiekvienas į kelionę imsim dainą
Ir skliaute ieškosim tik savos žvaigždės.

*Paulius:*Ar meni kaip mokyklon nedrąsiai
Nešei pirmąją puokštę gėlių.
O dabar jau į mylimą klasę
Nieks nekvies tavęs varpeliu.

*Vaiva:*

Mokykla – čia daugelsyk išmatuota mūsų kantrybė.

Mokykla – čia teiktas neįkainuojamas žinių ir tobulėjimo turtas.

Mokykla – čia patikėta savo verte ir gebėjimais.

Mokykla – čia pamažu užaugta ir sužinota, kad kasdienybė klampi ir paini ir patikėta, jog dvasios troškimai turi sparnus ir visos svajonės turi galią išsipildyti.

Julius:

Būki sveikas, pavasari žalias.

Ko nerimsti, širdie?

Šnara klevas, mojuoja berželis

Mokyklėle, sudie.

*Elvyra:*

Skęsta soduos kaštonų šakelės

Į žiedų svajones,

Skuba metai keliais ir takelias

Vis artyn prie manęs...

*Justė:*

Dar nubėgsiu į pasakų pievą

Pasėdėt ant akmens,

Gros nykštukai barzdoti per dieną,

Smilgų dūdos dūdens.

*Gerda:*

Dar priglusiu lyg tuopa prie vartų,

Dar apžvelgsiu takus,

Švies saulužė man debesio balto

Padalinta perpus...

Liki sveikas, pavasari žalias.

Ko nerimsti, širdie?

Šnara klevas, mojuoja berželis,

Mokyklėle, sudie.

**Daina „Gera draugą turėti“**

*Elvyra:*

Mieli tėveliai,

Iš jūsų išmokome kantrybės

Iš jūsų išmokome tiesos.

Ąžuolo ir geležies stiprybės,

Meilės darbui, duonai pagarbos.

*Agnė:*

Tėve,

Kad galėčiau Tau padovanoti vėją...

Kaip norėčiau saulę tau delnuos atvešt...

Nes tik tu vienas, mylimiausias Tėve,

Gyvenimo kelin mokėjai mus išvest.

*Gabija Ž.:*

Mama,

Švelnumas delno, likusio ant mano skruosto....

Sūrumas ašaros akių giliajam žydrume...

Tu ateini iš ilgesio platybių krašto,

Apkloji liūdintį sušildančia skraiste.

Ir norisi, kad jie – nebylūs žodžiai,

Tūnoję mano viduje, pasiekt pasaulyje

Jautriausią širdį ir, kad išgirstum –

Aš myliu Tave.

**Daina „Mamai“**